Feb 28,2017
ఇక దేశమంతా లోకలే: ఎయిర్‌టెల్‌
ముంబయి: టెలికాం రంగంలో పోటీకి మరింత పదును పెడుతూ కొత్త సంస్థ 'రిలయన్స్‌ జియో ఇన్ఫోకామ్‌' దేశ వ్యాప్తంగా ఉచిత రోమింగ్‌ను ప్రకటించిన సంగతి తెలిసిందే. దీంతో పోటీ దిగ్గజ సంస్థ ఎయిర్‌టెల్‌ కూడా తాజాగా ఈ దిశగానే చర్యలు చేపట్టింది. ఎయిర్‌టెల్‌ వినియోగదారులకు ఊరట కలిగించే నిర్ణయాన్ని ప్రకటించింది. వినియోగదారులు దేశ వ్యాప్తంగా ఏప్రిల్‌ 1 నుంచి ఎలాంటి రోమింగ్‌ ఛార్జీలు చెల్లించాల్సిన అవసం లేదని తెలిపింది. రోమింగ్‌ కాల్స్‌తో పాటు సంక్షిప్త సందేశాలకూ ఎలాంటి ఛార్జీలుండవని వివరించింది. అవుట్‌గోయింగ్‌ కాల్స్‌, డేటా విషయంలో కూడా ఎలాంటి ప్రత్యేక ఛార్జీలు ఉండవని తెలిపింది. దేశంలో ఎక్కడి నుంచైనా 'హోండేటా ప్యాక్‌'ను వాడుకోవచ్చని వివరణనిచ్చింది. 'ఇకపై దేశమంతా లోకల్‌ నెట్‌వర్క్‌.. రోమింగ్‌లో ఉన్నప్పుడు ఇన్‌కమింగ్‌, డేటా ఉపయోగిం చుకునేందుకు ఆలోచించాల్సిన అవసరం లేదు' అని కంపెనీ చీఫ్‌ ఎగ్జిక్యూటివ్‌ గోపాల్‌ విఠల్‌ పేర్కొన్నారు. దేశీయ కాల్స్‌కు రోమింగ్‌ ఎత్తివేయడంతో పాటు అంతర్జాతీయ రోమింగ్‌ వాడకందారులకు కూడా ఎయిర్‌టెల్‌ ప్రత్యేక ఆఫర్‌ను ప్రకటించింది. ఈ అంతర్జాతీయ రోమింగ్‌ సదుపాయాలు కూడా వచ్చే ఏప్రిల్‌ నుంచే అందుబాటులోకి వస్తాయని కంపెనీ ఒక ప్రకటనలో తెలిపింది.
మీ స్నేహితులకు రికమెండ్ చెయ్యండి